**รู้ทันมะเร็งกับมรดกของแผ่นดิน**

**รู้ทันมะเร็งกับมรดกของแผ่นดิน**

           “มะเร็ง” คำคำนี้เปรียบเหมือนปีศาจร้าย เมื่อไปหาหมอด้วยอาการบางอย่างที่น่าสงสัย สิ่งที่ทุกคนล้วนภาวนาในใจคือ จะเป็นโรคอะไรก็ตาม แต่ขออย่าให้เป็น “มะเร็ง” เลย คนส่วนใหญ่รู้สึกว่าโรคมะเร็งน่ากลัวกว่าโรคอื่นๆ ก็เพราะยังไม่รู้สาเหตุที่แน่ชัด และยังไม่มีวิธีรักษาที่พิสูจน์ได้ว่าพิชิตมะเร็งได้โดยเด็ดขาด  
  
           เมื่อไม่กี่ปีที่ผ่านมา คุณหมอใจดีผู้ได้รับการเรียกขานว่า “หมอเทวดา” ได้ช่วยให้ผู้ป่วยมะเร็งที่สิ้นหวังจำนวนมากหายขาดจากโรคร้ายนี้ หรืออย่างน้อยก็ช่วยลดความทุกข์ทรมานให้กลับมาใช้ชีวิตได้ปกติ  
  
           หมอสมหมาย ทองประเสริฐ เริ่มทดลองรักษามะเร็งเมื่อประมาณปี พ.ศ.2514 ตอนนั้นมีคนไข้ไปตรวจ และสันนิษฐานว่าน่าจะเป็นมะเร็งปอด จึงส่งตัวไปส่องกล้องที่โรงพยาบาลราชวิถี ผลยืนยันว่า เป็นมะเร็งแน่นอน หมอสมหมายเริ่มการรักษาด้วยตำรับยาสมุนไพรอยู่ราว 6 เดือน ก้อนมะเร็งจึงค่อยๆ ยุบลง จนคนไข้กลับไปใช้ชีวิตตามปกติและมีอายุอยู่ต่อมาได้อีก 10 ปี นับจากนั้นได้พัฒนาตำรับยาสมุนไพรและรักษาคนไข้มะเร็งมาต่อเนื่องยาวนาน มีคนไข้โรคมะเร็งทุกประเภท ทุกอวัยวะนับแสนรายมารับการเยียวยาจากหมอสมหมาย  
  
           แม้หมอสมหมายได้จากโลกนี้ไปแล้วเมื่อไม่นานมานี้ แต่สิ่งที่ได้บอกเล่าเอาไว้เกี่ยวกับมะเร็งและการรักษาด้วยสมุนไพรในหนังสือหลายเล่ม ซึ่งจัดพิมพ์โดยสำนักพิมพ์เนชั่นบุ๊คส์ ล้วนเป็นอมตะและทรงคุณค่ายิ่ง อีกคุณูปการหนึ่งคือ หมอสมหมายได้มอบตำรับยาสมุนไพรนี้ให้แก่องค์การเภสัชกรรม อันถือเป็นมรดกของแผ่นดินเพื่อผู้ป่วยมะเร็งทุกคนสามารถเข้าถึงยาสมุนไพรนี้ได้  
  
           ในหนังสือเล่มล่าสุดของหมอสมหมายคือ รู้ทันมะเร็ง และ รู้ทันมะเร็ง 2 บอกเอาไว้ว่า “มะเร็งก็เหมือนขโมย มันคอยดักซุ่มเข้าบ้านเราอยู่เสมอ เมื่อขโมยได้ของแล้วก็หนีไป” วิธีป้องกันขโมยนั้น ยากมากฉันใด มะเร็งก็ฉันนั้น วิธีที่ดีที่สุดคือ เราต้องหมั่นตรวจร่างกายทุกปี สมัยนี้อายุ 20 ปี ก็ควรเริ่มตรวจได้แล้ว เพราะเดี๋ยวนี้คนไข้อายุ 20 ปีก็พบว่าเป็นมะเร็งแล้ว และมีเพียงอวัยวะ 3 อย่างเท่านั้นที่จะไม่เป็นมะเร็งคือ เล็บ ฟัน และเส้นผม นอกนั้นเป็นมะเร็งได้หมด  
  
           “มะเร็งก็เหมือนขี้ผงในบ้าน ต่อให้คุณขยันกวาดบ้านเท่าไร ขี้ผงก็ไม่มีวันหมด เพราะมันแอบอยู่ตามซอกหลืบต่างๆ” ดังนั้นถึงแม้คุณจะตัดก้อนมะเร็งออกแล้ว แต่เซลล์มะเร็งมันยังซุกซ่อนอยู่ในร่างกายเรา ดูดเอาอาหารมาหล่อเลี้ยงตัวมัน แล้วก็มาโผล่ทีหลัง ตัดแล้วโผล่ ตัดแล้วโผล่อยู่อย่างนี้ นี่คือปัญหาของโรคนี้  
  
           แต่ก็ใช่ว่า เมื่อเป็นมะเร็งแล้วจะหมดสิ้นทางรักษาเสมอไป หมอสมหมายบอกว่า “คนเป็นมะเร็งไม่จำเป็นต้องตายทุกคน อยู่ที่ระยะการมารับรักษา ระยะ 1-2 โอกาสหายมีมาก ระยะ 3-4 มีโอกาสแค่บรรเทาเท่านั้น” มะเร็งเป็นโรคร้ายก็จริง แต่หากเราหมั่นดูแลตัวเอง สำรวจอาการและความเปลี่ยนแปลงอยู่เสมอ ถึงแม้จะเป็นมะเร็งก็มีความหวังที่จะรักษาให้หาย หรือควบคุมไม่ให้ออกมาอาละวาดได้  
  
           “สิ่งหนึ่งที่ผมอยากจะบอกคนไข้ทุกคน รวมถึงญาติๆ ที่หากรู้ว่า ตัวคุณ หรือคนที่คุณรักต้องประสบกับโรคร้ายที่ชื่อ มะเร็ง ขออย่าได้ท้อแท้สิ้นหวังต่อโชคชะตา คนเราเกิดมาแล้วต้องสู้เพื่อจะมีชีวิตอยู่ทั้งนั้น ไม่ว่าจะเป็นคน สัตว์ หรือต้นไม้ ก็ตาม เมื่อเกิดมาแล้วจะต้องรู้ว่า เราจะต้องต่อสู้กับสิ่งที่ถาโถมเข้ามาในภายภาคหน้า ไม่ว่าจะเป็นโรคภัยไข้เจ็บ ปัญหาทางการเงิน และทางจิตใจ สิ่งเหล่านี้ล้วนเป็นบททดสอบสำหรับการดำรงอยู่ของทุกชีวิตอย่างมิอาจหลีกพ้น"

           พบหนังสือแนะนำที่บูธเนชั่นบุ๊คส์ M 51 โซน C ชั้น 1 ในงานสัปดาห์หนังสือแห่งชาติครั้งที่ 42 และสัปดาห์หนังสือนานาชาติครั้งที่ 12 วันนี้-7 เม.ย.2557 เวลา 10.00-21.00 น. ณ ศูนย์การประชุมแห่งชาติสิริกิติ์ หรือหาซื้อได้ที่ร้านหนังสือชั้นนำทั่วประเทศ